钦定古今图书集成/明伦汇编/氏族典/第370卷 > 《廖用贤尚友录》 > 阎毗
## 钦定古今图书集成/明伦汇编/氏族典/第370卷 > 《廖用贤尚友录》 > 阎毗

按《隋书阎毗传》：“毗，榆林盛乐人也。祖进，魏本郡太守。
父庆，周上柱国、宁州总管。毗袭爵石保县公。仪貌矜
严，颇好经史，能篆书，工草隶，尤善画，为当时之妙。周
武帝见而悦之，命尚清都公主。宣帝即位，拜仪同三
司，授千牛左右。高祖受禅，以技艺侍东宫，甚见亲待。
及太子废，毗坐杖一百，与妻子俱配为官奴婢。后二”
岁，放免为民。炀帝嗣位，授朝请郎，擢拜起部郎，转殿
内丞。以母忧去职。未期，起令视事。及征辽东，以本官
领武贲郎将，典宿卫。时众军围辽东城，帝令毗诣城
下宣谕。贼弓弩乱发，所乘马中流矢，毗颜色不变，辞
气抑扬，卒事而去。寻拜朝请大夫，迁殿内少监，又领
将作少监事。后复从帝征辽东。会杨元感作逆，帝班
师。后至高阳，暴卒。